# Usos incorrectes del gerundi

# El gerundi de posterioritat

És incorrecte l’ús del gerundi quan l’acció expressada pel gerundi no és simultània, sinó posterior a la del verb principal:

> \* **Llegiren** l’acta **aprovant**-la per unanimitat. [En primer lloc la llegiren i després l’aprovaren.] *(Hauria de ser substituït per:* **Llegiren** l’acta **i l’aprovaren** per unanimitat*.)*
>
> \* La Junta de facultat **elabora** el pressupost, **vigilant**-ne el compliment. *(Hauria de ser substituït per:* La Junta de facultat **elabora** el pressupost **i** en **vigila** el compliment*.)*
>
> \* La comissió **valorarà** els projectes d’esdeveniments segons la seua rellevància **establint** una prelació entre les sol·licituds presentades per mitjà de la seua comparació, **adjudicant** només aquelles que hagen obtingut major valoració fins a l’esgotament del crèdit pressupostari. *(El primer gerundi ―*establint*― és correcte, ja que pot interpretar-se com a modal; però el segon és clarament de posterioritat. Hauria de ser:* La comissió **valorarà** els projectes d’esdeveniments segons la seua rellevància establint una prelació entre les sol·licituds presentades per mitjà de la seua comparació, **i adjudicarà** només aquelles que hagen obtingut major valoració fins a l’esgotament del crèdit pressupostari.*)*

# El gerundi consecutiu

Es tracta d’una especialitat del gerundi de posterioritat. Atés que les conseqüències són posteriors a les causes, el gerundi és incorrecte quan expressa la conseqüència de l’acció indicada en l’oració principal:

> \* No **va presentar** el certificat en el termini fixat, **sent** **desqualificat**. *(Hauria de ser substituït per:* No **va presentar** el certificat en el termini fixat, per la qual cosa **va ser desqualificat***.)*
>
> \* La comissió **ha comprovat** que cap aspirant reunia les condicions adequades, **quedant** deserta la plaça. *(Hauria de ser substituir per:* La comissió **ha comprovat** que cap aspirant reunia les condicions adequades, **de manera que** / **així que** / **i per tant** la plaça **va quedar** deserta*.)*
>
> \* El tribunal **ha canviat** la data prevista per als exàmens, **provocant** una gran desorientació entre els opositors. *(Hauria de ser substituir per:* El tribunal **ha canviat** la data prevista per als exàmens, **i això** / **la qual cosa ha provocat** *...**)*
>
> \* Este cap de setmana **s’han produït** deu accidents de trànsit, **observant**-se una disminució del 25 % respecte al cap de setmana anterior. *(Hauria de ser substituir per:* Este cap de setmana **s’han produït** deu accidents de trànsit, **de manera que s’ha observat** una disminució del 25 % respecte al cap de setmana anterior.*)*
>
> \* Durant el cap de setmana **s’han registrat** deu accidents, **produint**-se una disminució del 20 % respecte a la setmana anterior. *(El fet que deduïm que la disminució d’accidents ha sigut del 20 % no és la causa, sinó la conseqüència del nombre comptabilitzat.**Hauria de ser substituït per:* Durant el cap de setmana **s’han registrat** deu accidents, **de manera que s’ha produït** ... *)*
>
> \* Això reflectix el compromís del Govern de **millorar** la quantia de les pensions mínimes, **situant-se l’increment d’estes** per damunt del 2 %. *(Atés que es tracta d’una construcció absoluta ―el gerundi té un subjecte propi:* l’increment*―, no és possible la interpretació modal; el gerundi s’ha d’interpretar com a consecutiu i, per tant, incorrecte. Hauria de ser substituït per:*Això reflectix el compromís del Govern de **millorar** la quantia de les pensions mínimes, **cosa que ha permés** **que l’increment d’estes se situe** per damunt del 2 %. *Seria correcte, en canvi:* Això reflectix el compromís del **Govern** de **millorar** la quantia de les pensions mínimes **situant** l’increment d’estes per damunt del 2 %*; en este cas, la interpretació modal sí que és possible, ja que el subjecte del gerundi ―*el Govern*― és el mateix subjecte del verb de què depén ―*millorar*―.)*

# El gerundi copulatiu o adversatiu

És el que no modifica el verb principal de l’oració en què es troba, sinó que constituïx una oració independent. Quan la relació entre les oracions és equivalent a la que hi hauria entre dos oracions coordinades, estes poden estar unides per la conjunció copulativa *i*, o bé l’adversativa *però*, o alguna expressió equivalent:

> \* La factura **ha sigut pagada**, **servint** este document com a justificant. *(Hauria de ser substituït per:* La factura **ha sigut pagada**, **i** este document **servix** com a justificant*.)*
>
> \* **Ha revisat** els expedients **trobant**-hi molts errors. *(Hauria de ser substituït per:* **Ha revisat** els expedients **i** hi **ha trobat** molts errors*.)*
>
> \* La Comissió Econòmica **estarà composta** pel nombre de membres que determine la Junta Rectora, **corresponent**-ne la presidència al tresorer. *(Ací ja no és clar que el gerundi indique un matís modificatiu respecte al verb principal, sinó que més prompte expressa un fet independent: que la presidència corresponga al tresorer no està relacionat amb el nombre de membres de la Comissió, que és el que indica l’oració principal. Correcte:* La Comissió Econòmica **estarà composta** pel nombre de membres que determine la Junta Rectora**, i** en **correspondrà** la presidència al tresorer*.)*

> \* El sol·licitant **podrà denegar** expressament el consentiment, **havent d’aportar** llavors la certificació en els termes previstos en la legislació. *(Hauria de ser substituït per:* El sol·licitant **podrà denegar** expressament el consentiment, **però** llavors **haurà d’aportar** la certificació ...*)*
>
> \* El present conveni tindrà una duració indefinida, **podent-se extingir**, no obstant això, per qualsevol de les causes següents: *(Hauria de ser substituït per:* El present conveni tindrà una duració indefinida**; no obstant això, podrà extingir-se** per qualsevol de les causes següents: ...*)*

De vegades, el gerundi copulatiu té també un valor de posterioritat o conseqüència, cas en el qual, com ja hem indicat anteriorment, no és correcte per doble motiu:

> \* Es tracta d’un grup els participants del qual **han estretit** llaços **generant** un cert sentit de pertinença que està provocat per la motivació comuna. *(El gerundi és incorrecte pel seu caràcter de conseqüència:*Es tracta d’un grup els participants del qual **han estretit** llaços **i han generat** ... *Seria correcte, en canvi:*Es tracta d’un grup els participants del qual **han generat** un cert sentit de pertinença **estretint** els llaços que els vinculen*, ja que en este cas el gerundi indicaria la causa o la manera.**)*

En moltes ocasions, no sent correcte el gerundi per no modificar el verb principal, la relació entre les dos oracions és més complexa que la que correspondria a la d’oracions coordinades; en estos casos, la substitució del gerundi ha d’ajustar-se a la funció sintàctica que corresponga:

> \* D’una banda, l’índex de preus de l’habitatge, publicat per l’INE, **mostra** en el segon trimestre de 2015 un augment de preus a la Comunitat Valenciana del 2,7 per 100 en taxa interanual, 1,1 punts més que en el trimestre precedent, **acumulant** ja cinc trimestres amb taxes interanuals positives. *(El gerundi* acumulant *no modifica el verb principal* mostra, *excepte si de cas amb un matís de conseqüència inadequat per a un gerundi,**sinó que indica una acció independent; però la relació no és estrictament de coordinació, per la qual cosa pot introduir-se com a oració de relatiu amb funció de complement oracional:*... 1,1 punts més que en el trimestre precedent, **amb la qual cosa acumula** ja cinc trimestres amb taxes interanuals positives*.)*
>
> \* **Assumint** un paper transversal, l’IVF **comptarà** amb un ampli ventall de línies de crèdit de naturalesa sectorial, **trobant-se**una àmplia línia de crèdit al sector turístic com a primer exemple ja a disposició de les empreses valencianes. *(El primer gerundi és correcte, però el segon ―*trobant-se*― no complementa de cap manera el verb principal. En este cas, el trencament que hi ha entre les dos oracions suggerix que la solució més adequada és el punt i coma:* **Assumint** un paper transversal, l’IVF **comptarà** amb un ampli ventall de línies de crèdit de naturalesa sectorial**;** com a primer exemple ja a disposició de les empreses valencianes, trobem una àmplia línia de crèdit al sector turístic*.)*

# El gerundi especificatiu

És incorrecte el gerundi que no és complement del verb principal, sinó que actua com a complement d’un nom amb valor especificatiu:

> \* Vos enviem **una carta informant** sobre les noves condicions. *(S’ha de substituir per:* Vos enviem una carta **en què** / **en la qual vos informem** sobre les noves condicions, o ... **per a informar** sobre les noves condicions*.)*
>
> \* Han editat **una circular comunicant** l’horari d’estiu. *(S’ha de substituir per:* Han editat una circular **en què** / **en la qual** **es comunica** l’horari d’estiu*.)*
>
> \* M’han enviat **un escrit notificant** el nomenament. *(S’ha de substituir per:* M’han enviat un escrit **de notificació** del nomenament*, o bé:* M’han enviat un escrit **en què** / **en el qual es notifica** el nomenament*.)*
>
> \* **La sentència condemnant** la part demandada està molt mal redactada. *(S’ha de substituir per:* La sentència **per la qual es condemna** *...)*
>
> \* **Mapa** del món amb localització dels principals conjunts d’art rupestre **indicant** quins són patrimoni mundial. *(A diferència dels gerundis correctes que hem vist dependents d’un substantiu en una frase nominal (peus de fotos, rètols, etc.), on el gerundi sol indicar una acció realitzada pel substantiu del qual depén, en este cas equival a una oració de relatiu especificativa:* **Mapa** ... **que indica** / **en el qual s’indica** *...)*

Tampoc no són correctes oracions de gerundi com a complement explicatiu del nom si el gerundi no complementa al mateix temps el verb:

> \* La tècnica emprada **és** la pintura de **color** roig fosc, **apreciant**-se distintes tonalitats d’este color. *(El gerundi es referix a*color, però indica una acció que no modifica la del verb principal. *Caldria:* La tècnica emprada és la pintura de color roig fosc, **del qual s’aprecien** distintes tonalitats*.)*
>
> \* Joan **va renunciar** a continuar l’**obra**, **encarregant**-se’n el seu germà Pere. *(Caldria:*Joan va renunciar a continuar l’**obra**, **de la qual es va encarregar** el seu germà Pere*.)*

Cal distingir entre la construcció incorrecta de gerundi especificatiu, i la construcció correcta amb un adjectiu que existix com a tal en el diccionari:

> \* Ha vingut una dona **vestint** una brusa verda (... ‘que vestia’ ...)
>
> Ha vingut una dona **pertanyent** a l’associació. *(Correcte:* pertanyent *no funciona, en este cas, com a gerundi de* pertànyer*, sinó que es tracta d’un adjectiu que figura com a tal en el diccionari.)*

# Substitució d’un gerundi incorrecte

En tots els exemples que hem vist de gerundi incorrecte, a l’hora de substituir-lo per un verb en forma personal cal analitzar quina funció fa el gerundi, per tal d’establir l’enllaç adequat; a més, cal observar quin és el subjecte, a fi d’usar la forma personal en la persona i el nombre corresponent, i quin és el temps adequat per a la forma personal.